2019. gada 12. martā Noteikumi Nr. 109

Rīgā (prot. Nr. 13 5. §)

**Grozījumi Ministru kabineta 2011. gada 27. decembra noteikumos Nr. 1025 "Noteikumi par rīcību ar lietiskajiem pierādījumiem un arestēto mantu"**

Izdoti saskaņā ar

[Kriminālprocesa likuma](https://likumi.lv/ta/id/107820-kriminalprocesa-likums)

[235. panta](https://likumi.lv/ta/id/107820-kriminalprocesa-likums#p235) septīto daļu, [239. panta](https://likumi.lv/ta/id/107820-kriminalprocesa-likums#p239) sesto daļu,

[240. panta](https://likumi.lv/ta/id/107820-kriminalprocesa-likums#p240) sesto daļu, [365. panta](https://likumi.lv/ta/id/107820-kriminalprocesa-likums#p365) 2.1 un

trešo daļu un [366. panta](https://likumi.lv/ta/id/107820-kriminalprocesa-likums#p366) ceturto daļu

Izdarīt Ministru kabineta 2011. gada 27. decembra noteikumos Nr. 1025 "Noteikumi par rīcību ar lietiskajiem pierādījumiem un arestēto mantu" (Latvijas Vēstnesis, 2011, 205. nr.; 2013, 169. nr.; 2016, 44. nr.; 2017, 107. nr.) šādus grozījumus:

1. Izteikt 22.3. apakšpunktu šādā redakcijā:

"22.3. realizē izsolē, kuru organizē, ievērojot šo noteikumu 25.1punktā minēto kārtību. Izsoles rīkošana ir obligāta, ja realizējamā lietiskā pierādījuma kopējā vērtība pārsniedz 10 000 *euro*. Šis nosacījums neattiecas uz lietisko pierādījumu, kas ātri bojājas;".

2. Papildināt noteikumus ar 25.1punktu šādā redakcijā:

"25.1 Izsoli organizē saskaņā ar lietiskā pierādījuma realizācijas komisijas izstrādātajiem izsoles noteikumiem šādā kārtībā:

25.11. izsoli izziņo vismaz piecas darbdienas iepriekš, publicējot izsoles noteikumus aģentūras mājaslapā internetā;

25.12. izsoles noteikumos izsoles rīkotājs norāda realizējamo mantu, realizācijas cenu, nodrošinājuma summu un nodrošinājuma iemaksas kārtību, izsoles norises vietu un laiku, izsoles soli, realizējamās mantas apskates vietu un laiku, piedāvājumu iesniegšanas un reģistrēšanas kārtību, kā arī citu izsoles norisei nepieciešamo informāciju;

25.13. izsole var būt mutiska vai rakstiska;

25.14. persona, kura vēlas piedalīties lietiskā pierādījuma izsolē, iemaksā deponēto līdzekļu kontā nodrošinājumu 10 procentu apmērā no realizācijas cenas. Nodrošinājums uzskatāms par iesniegtu, ja attiecīgā naudas summa izsoles noteikumos norādītajā termiņā ir ieskaitīta deponēto līdzekļu kontā;

25.15. solīšana mutiskā izsolē notiek, ievērojot izsoles noteikumos noteikto soli;

25.16. uzsākot lietiskā pierādījuma izsolīšanu, izsoles rīkotājs jautā izsoles dalībniekiem, vai kāds sola vairāk par izsoles noteikumos noteikto mantas vērtību. Pārsolīšanu mutiskajā izsolē var izdarīt par noteiktu summu, kas nedrīkst būt mazāka par vienu procentu vai lielāka par 10 procentiem no nosacītās cenas, kas norādīta izsoles noteikumos;

25.17. ja tiek rīkota rakstiska izsole, līdz izsoles noteikumos noteiktajai dienai un stundai piedāvājumi iesniedzami slēgtās aploksnēs ar atzīmi, kurai izsolei tos iesniedz, un glabājami slēgtās aploksnēs līdz izsolei;

25.18. pēc izsoles noteikumos noteiktās dienas un stundas izsoles rīkotājs izsoles dalībniekus nereģistrē un piedāvājumus nepieņem;

25.19. rakstiskā izsolē pēc aplokšņu atvēršanas izsoles rīkotājs no iesniegtajiem piedāvājumiem sastāda piedāvāto cenu sarakstu, atraida nederīgos piedāvājumus, atzīmējot to izsoles protokolā, un paziņo, ka izsole pabeigta, kā arī nosauc visaugstāko cenu un personu, kura to nosolījusi;

25.110. ja pēc visu aplokšņu atvēršanas rakstiskā izsolē izrādās, ka vairāki izsoles dalībnieki piedāvājuši vienādu augstāko cenu, izsoles rīkotājs rakstiski uzaicina izsoles dalībniekus, kas piedāvājuši vienādu augstāko cenu, turpināt izsoli mutiski;

25.111. izsoles rīkotājs sastāda protokolu par izsoles norisi un aģentūras mājaslapā internetā publicē paziņojumu par izsoles rezultātiem;

25.112. lietiskā pierādījuma nosolītājs 10 dienu laikā pēc izsoles norises paraksta pirkuma līgumu. Iemaksātā nodrošinājuma summa tiek ieskaitīta pirkuma maksā, bet pārējiem izsoles dalībniekiem nodrošinājumu atmaksā izsoles noteikumos paredzētajā termiņā. Nokavējot noteikto samaksas termiņu, nosolītājs zaudē iesniegto nodrošinājumu;

25.113. ja nosolītājs noteiktajā termiņā nesamaksā visu summu, izsoles rīkotājs paziņo par to pēdējam pārsolītajam solītājam, uzaicinot paturēt mantu sev par viņa solīto augstāko cenu. Nokavējot noteikto samaksas termiņu, pēdējais pārsolītais solītājs zaudē iesniegto nodrošinājumu. Ja neviens izsoles dalībnieks nav pārsolījis realizācijas cenu vai nosolītājs nav samaksājis nosolīto cenu, vai pēdējais pārsolītais solītājs nav samaksājis nosolīto cenu, vai arī pēdējais pārsolītais solītājs atsakās pirkt mantu, izsole atzīstama par nenotikušu. Ja izsoli atzīst par nenotikušu, izsoles rīkotājs 10 dienu laikā atdod pārējiem izsoles dalībniekiem iemaksāto nodrošinājumu;

25.114. ja izsole atzīta par nenotikušu, izsoles rīkotājs organizē atkārtotu izsoli, samazinot lietiskā pierādījuma realizācijas cenu ne vairāk kā par 20 procentiem no iepriekšējās izsoles noteiktās lietiskā pierādījuma realizācijas sākotnējās cenas;

25.115. ja lietiskais pierādījums trijās izsolēs netiek realizēts un lietiskā pierādījuma realizācijas komisija atzīst, ka mantas pārdošana vai lietiskā pierādījuma glabāšana nav saimnieciski izdevīga vai rada zaudējumus valstij, lietisko pierādījumu var iznīcināt."

3. Izteikt 49. punkta pirmo teikumu šādā redakcijā:

"Ja nolēmums kriminālprocesā paredz lietiskā pierādījuma konfiskāciju, procesa virzītājs piecu darbdienu laikā paziņo par to aģentūrai, nosūtot attiecīgā nolēmuma oriģinālu vai tā atvasinājumu."

Ministru prezidents A. K. Kariņš

Iekšlietu ministrs S. Ģirģens